OCEAN กลิ่นอายแบ็กดอร์.?
การเปลี่ยนมือการถือครองหุ้นบริษัท โอเชี่ยน คอมเมิรช จำกัด (มหาชน) หรือ OCEAN จากมือ “ฟ้าประทาน จิตตรัตน์เสนีย์” มาสู่มือ “บุษยากร ยังตรง” สัดส่วน 8.78% ช่วงปลายเดือน ม.ค. 2563 ที่ผ่านมา ดูผิว ๆ เผิน ๆ ก็ไม่มีอะไร หรืออาจเป็นเพียงสมบัติผลัดกันชมก็เท่านั้นเอง.!!
20 ก.พ. 2563

สำนักข่าวรัชดา
การเปลี่ยนมือการถือครองหุ้นบริษัท โอเชี่ยน คอมเมิรช จำกัด (มหาชน) หรือ OCEAN จากมือ “ฟ้าประทาน จิตตรัตน์เสนีย์” มาสู่มือ “บุษยากร ยังตรง” สัดส่วน 8.78% ช่วงปลายเดือน ม.ค. 2563 ที่ผ่านมา ดูผิว ๆ เผิน ๆ ก็ไม่มีอะไร หรืออาจเป็นเพียงสมบัติผลัดกันชมก็เท่านั้นเอง.!!
แต่ว่าชื่อ “บุษยากร ยังตรง” มันดันเตะตา..ชวนให้นึกถึงเรื่องราว ที่เคยเกิดขึ้นช่วงปี 2559 กรณีบริษัท ไทย ฟิวเจอร์ เอ็นเนอร์ยี โฮลดิ้ง จำกัด (TFEH) เกือบกระทำการแบ็กดอร์หุ้นบริษัท สตาร์ ซานิทารีแวร์ จำกัด (มหาชน) หรือ STAR ได้เป็นผลสำเร็จ..
ย้อนไปช่วงปีดังกล่าว (11 ก.ค.) บอร์ด STAR มีมติไฟเขียวขายหุ้นเพิ่มทุนแบบเฉพาะเจาะจง (PP) ให้กลุ่มตระกูลยังตรง (ในฐานะผู้ถือหุ้นใหญ่ ไทย ฟิวเจอร์ เอ็นเนอร์ยี) จำนวน 1,750 ล้านหุ้น ราคาหุ้นละ 1.30 บาท
ที่นำโดย นพ.วัลลภ ยังตรง, ปรมาภรณ์ ยังตรง, บุษยากร ยังตรง, สุทธิรัตน์ ตั้งยะฤทธิ์, อุดมลักษณ์ ยังตรง, นงนุช จันทรา, สุรเดช สุขประเสริฐ และ บุญลือ ศรีสะอาด เพื่อแลกกับการให้ STAR เข้าไปถือหุ้น ไทย ฟิวเจอร์ เอ็นเนอร์ยี 100%
นั่นทำให้..หากเพิ่มทุนสำเร็จ จะทำให้กลุ่มตระกูลยังตรง จะกลายเป็นผู้ถือหุ้น STAR สัดส่วน 91.18%
เป็นที่ชัดเจนช่วงนั้นว่า “วัลลภ ยังตรง” อดีตส.ส.สมุทรปราการและครอบครัว ต้องการนำ “ไทย ฟิวเจอร์ เอ็นเนอร์ยี” เข้าตลาดหุ้นทางอ้อม เพื่อต่อยอดธุรกิจพลังงานทดแทน
ขณะนั้น ไทย ฟิวเจอร์ เอ็นเนอร์ยี มีการลงทุนโรงไฟฟ้าพลังงานแสงอาทิตย์ 3 โครงการ กำลังผลิตรวม 46.2 เมกะวัตต์ ผ่านบริษัทย่อย 3 แห่ง ในจังหวัดชลบุรี ลำพูน และเพชรบุรี
แต่สุดท้ายเกิดฝันสลาย.! เมื่อบอร์ด STAR มีมติยกเลิกการเพิ่มทุนและการลงทุนใน “ไทย ฟิวเจอร์ เอ็นเนอร์ยี” ช่วงต้นเดือน ต.ค. 2559
นั่นทำให้แผนการ “แบ็กดอร์” ต้องล้มเหลวในเวลาอันรวดเร็วเพียง 4 เดือนเท่านั้น.!!
การปรากฏชื่อ “บุษยากร ยังตรง” เป็นหนึ่งในผู้ถือหุ้น OCEAN ครั้งนี้ จึงอดคิดไม่ได้ว่าแผนการแบ็กดอร์หรือการนำหุ้น ไทย ฟิวเจอร์ เอ็นเนอร์ยี เข้าตลาดหุ้นทางประตูหลัง..จะฟื้นกลับมาอีกครั้งหรือไม่..!??
หากกลิ่นอายแบ็กดอร์..นี้เกิดขึ้นจริง เท่ากับว่าเป็นการ “แบ็กดอร์ซ้อนแบ็กดอร์” เลยทีเดียว
อย่าลืมนะว่า OCEAN ก็ถูกแบ็กดอร์ จาก “ชัชชญา ไตรตระกูลชัย” และกลุ่มละแมน้ำมันปาล์ม ชนิดว่า “ประตูหลังบ้านไม่ทันแห้ง” มาแล้ว..!??
…อิ อิ อิ…